আদালত সভাপতি মামলার প্রেক্ষাপট তুলে ধরে আসামিদের উদ্দেশে বলেন, নায়েক সুবেদার শাহ আলম ভুঁইয়া ঢাকা সেক্টর সদর দপ্তরের ৮৬ জওয়ানকে আসামি করে মামলা দায়ের করেন। আসামিদের মধ্যে ২ জন এখনো পলাতক রয়েছে। ২০১০ সালের ২৩ ফেব্রুয়ারি এ মামলার বিচার কাজ শুরু হয়। আজ ১৮ কার্যদিবসে মামলার রায় ঘোষণা করা হচ্ছে।  আসামিদের বিরুদ্ধে ডিজির আদেশ অমান্য করে দরবার হল ত্যাগ, বিদ্রোহ দমনে চেষ্টা না করা, ঊর্ধ্বতন কর্মকর্তাকে বিদ্রোহের ব্যাপারে অবহিত না করা, সশস্ত্র অবস্থায় অবস্থান গ্রহণ, বিদ্রোহীদের সহযোগিতা করা ও লাশ গুমে সহায়তা করাসহ ৬টি অপরাধ বিবেচনায় নেয়া হয়েছে। আপনাদের বিরুদ্ধে তথ্য প্রমাণের ভিত্তিতে এসব অভিযোগ আনা হয়েছে। ১৯৭২ সালের বিডিআর আইন অনুযায়ী আসামিদের বিরুদ্ধে সকল আইনী প্রক্রিয়া সুনিশ্চিত করা হয়েছে। আসামিদের আত্মপক্ষ সমর্থনের সুযোগ দেয়া হয়েছে। ৫ জন আসামি আদালতে দোষ স্বীকার করেছেন। বাকিরা সবাই নিজেদের নির্দোষ দাবী  করেন। ২ জন আসামির বিরুদ্ধে অস্ত্র বহন ও ৩ জনকে ভিডিও ফুটেজ দেখে চিহ্নিত করার সার্টিফিকেট আদালতে প্রদান করা হয়েছে। ৩৩ জন সাক্ষীকে আদালতে হাজির করা হয়েছে। আসামিদের পক্ষে ১৮ জন সাফাই সাক্ষী হাজির হয়।